Samperu Corsu

Samperu Corsu (o Sampieru Corsu) hè un parsunaghju celebru di Corsica. Fiddolu di capraghju è purcaghju, hè natu u 23 di maghju 1498 in Bastelica (in u poghju di Duminicacci). Ghjuvanottu, diventa cunduttieru ; si missi tandu à u sirviziu di Ghjuvanni di Medici in Firenza è dopu à u sirviziu di i rè di Francia, Francescu u prima è Arrigu II.
U corsu scumbatti ancù curaghju è lotta accantu Bayard. Diventa culuneddu di l'infantaria corsa.
In 1547 Samperu Corsu rientra in Corsica è spusa a so cucinedda Ghjuvannina, chjamata dopu Vannina d'Urnanu, ricca è più ghjovana di 32 anni.
I genuvesi si misfidani d'issu vecchju suldatu : u facini ancu imprighjunà.
Libaratu da u rè francesu Arrigu II, vedi a so casa di Bastelica strisciata da i genuvesi. Era un'offesa murtali ! Samperu Corsu circò à vindicà si d'eddi duranti tutta a so vita.
Par fà a guerra contra a Republica genuvesa s'adunisci ancu à u rè di Francia è à i Turchi.
In 1553 a cunquista di l'isula hè dicisa. I suldati francesi, a marina turca è Samperu Corsu sbarcani in Bastia.
In 1557 a Corsica diventa una pussissioni francesa in Viscuvatu. Ma dui anni dopu à u trattatu di Cateau-Cambresis a Francia dà torna a Corsica à i genuvesi.
Samperu hè numinatu imbasciadori straudinariu in Turchia par u rè di Francia. Lascia a so sposa è i so ziteddi in Marsiglia. Ma Vannina, sola è influinzata par una spia genuvesa, vindi tutta a robba di u so maritu è si ne va à Genuva. Samperu Corsu faci tumbà a so moglia culpevuli sicondu eddu di tradimentu. L'uccidiu faci scandalu à a corti di Francia. Eppuru u vechju "lionu" cuntinuighja a so vindetta contra i genuvesi.
Da Marsiglia incuraghjisci a rivolta generali è in 1564 sbarca ancu 200 suldati in u Vallincu "pà libara a so tarra".
I genuvesi so sfatti è a guerra divasta l'isula. Samperu cunduci a lotta.
Ma i frateddi di Vannina volini vindicà a morti di a suredda.
In 1567 Samperu Corsu morsi di un colpu d'archibusgia annantu à u spinu : avia 69 anni.  

 Gallaria d'imagini 

 Citazioni 
Samperu Corsu hè statu mintuvatu à spessu in a a litteratura corsa. Par asempiu:
 in i Poesie Giocose di Monsignori di la Fuata:
 Santa Maria, cun Vicu è cun Sichè 
 Spichju d'Urnanu, famosi tutti è trè! (...)
 Vi hè la casa di Samperu
 Chi hà un aspettu sempri fieru.
Samperu hè puri citatu int'a canzone partigiana corsa "Guerrieri" in dè i guerrieri di a Corsica sò di "a sterpa di Samperu, corso sinceru".

 Da veda dinò 
 u paisolu di Vicu
 Santa Maria è Sichè
 Vannina d'Urnanu

 Rifarenzi 
 Della Foata, Paulu Matteiu, 1973, "Poesie Giocose in lingua vernacula della pieve d'Ornano" 
 Samperu Corsu 
 Samperu Corsu, Cronica di a Corsica, Orsu Ghjuvanni Caporossi 

Categoria:Persunalità storica di Corsica
Categoria:Nati in 1498
Categoria:Morti in 1567